KLASA: P-130/23

URBROJ: 711-02-02/02-2025-05

Zagreb, 22. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Želimira Laginje, OIB:** **……………, predsjednika Uprave trgovačkog društva Komunalni servis d.o.o. iz Rovinja, pokrenutom na stručnom sastanku 28. studenoga 2024.,** na 69. sjednici održanoj 22. siječnja 2025., donosi sljedeću

**ODLUKU**

1. **Primanjem** **naknade za članstvo u upravnom vijeću Lučke uprave Rovinj u razdoblju od 29. prosinca 2021. godine do 31. kolovoza 2022. godine, obveznik Želimir Laginja, predsjednik Uprave trgovačkog društva Komunalni servis d.o.o. iz Rovinja, počinio je povredu članka 18. stavka 2. ZSSI-a.**
2. **Za povredu iz točke I. ove izreke, obvezniku Želimiru Laginji izriče se opomena.**

Obrazloženje

Povjerenstvo je dana 19. svibnja 2023. na temelju prijave otvorilo predmet protiv Želimira Laginje, predsjednika uprave trgovačkog društva Komunalni servis d.o.o. iz Rovinja, koji se vodi pod klasifikacijskom oznakom KLASA: P-130/23. U prijavi se u bitnome navodi da obveznik Želimir Laginja istovremeno obavlja dužnost člana uprave trgovačkog društva Komunalni servis d.o.o. i dužnost člana upravnog vijeća Lučke uprave Rovinj.

Člankom 3. stavkom 1. točka 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona. Uvidom u sudski registar Trgovačkog suda u Pazinu utvrđeno je da su Grad Rovinj, Općina Bale, Općina Kanfanar te Općina Žminj suosnivači trgovačkog društva KOMUNALNI SERVIS d.o.o. za komunalnu djelatnost d.o.o., Rovinj.

Uvidom u Registar dužnosnika koji ustrojava i vodi Povjerenstvo utvrđeno je da obveznik Želimir Laginja obnaša dužnost predsjednika Uprave trgovačkog društva KOMUNALNI SERVIS d.o.o. za komunalnu djelatnost d.d., Rovinj od 29. prosinca 2021., stoga je povodom obnašanja navedene dužnosti obveznik ZSSI-a.

U tijeku postupka izvršen je uvid u prijavu od 3. travnja 2023., Registar obveznika, podatke sudskog registra nadležnog trgovačkog suda, dopis Lučke uprave Rovinj od dana 9. svibnja 2023.g., KLASA: 012-04/19-01/04, URBROJ: 2163/15-01-23-7., zahtjev za odricanjem od prava na naknadu obveznika od 29. kolovoza 2022. godine, mišljenje Povjerenstva broj M-711-I-1355-M-14/22-03-23 od dana 21. siječnja 2022. godine i izvadak iz Informacijskog sustava Porezne uprave.

Povjerenstvo je odlukom od 28. studenoga 2024. u odnosu na obveznika Želimira Laginju, predsjednika uprave trgovačkog društva Komunalni servis d.o.o. iz Rovinja, utvrdilo postojanje pretpostavki za pokretanje postupka vezano za moguću povredu odredbe članka 18. stavka 2. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 28. studenoga 2024. KLASA: P-130/23, URBROJ: 711-02-02/02-2024-02, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatraženo očitovanje.

Obveznik je navedenu obavijest prema zaprimljenoj dostavnici zaprimio 19. prosinca 2024. te se očitovao dopisom od 23. prosinca 2024., koji je u Povjerenstvu zaprimljen 24. prosinca 2024., KLASA: P-130/23, URBROJ: 2024-3, a u kojem je naveo kako slijedi.

Imajući na umu članak 8. ZSSI-a kojim je propisano da su obveznici dužni, u roku od 60 dana od dana stupanja na snagu Zakona u slučaju dvojbe predstavlja li neko ponašanje povredu odredaba Zakona o sukobu interesa ili drugog zabranjenog ili propisanog ponašanja predviđenog ovim zakonom, zatražiti mišljenje Povjerenstva, obveznik je isto i učinio i to u roku, dana 13. siječnja 2022. godine. Naime, obveznik je imenovan predsjednikom uprave trgovačkog društva Komunalni servis d.o.o. iz Rovinja na temelju Odluke od dana 23. prosinca 2021. godine, na vrijeme od četiri godine, a koji mandat počinje teći od dana 29. prosinca 2021. godine.

Na temelju navedenog Mišljenja Povjerenstva, kojeg je obveznik zaprimio odana 17. kolovoza 2022. godine, bez odgađanja je Lučkoj upravi Rovinj dana 29. kolovoza 2022. godine dostavio Zahtjev za odricanjem od prava na naknadu kao član Upravnog vijeća. Obveznik navodi da je poslove i zadatke kao član Upravnog vijeća Lučke uprave Rovinja od 1. rujna 2022. godine pa nadalje obavljao bez naknade.

Konačno, imajući na umu sve do sada izneseno, obveznik u svom očitovanju navodi kako smatra da nema osnova i pretpostavke za pokretanje postupka na temelju članka 18. stavka 2. ZSSI-a iz razloga što nisu udovoljeni zakonom propisani uvjeti (osnovne pretpostavke).

Povjerenstvo je dopisom Broj: 711-I-800-Pp-93/23-02-12 od 24. travnja 2023. od Lučke uprave Rovinj zatražilo dostavu podataka je li Želimir Laginja, kao član upravnog vijeća Lučke uprave Rovinj primao naknadu, od kada i u kojem iznosu.

Lučka uprava Rovinj na spomenuto je traženje odgovorila dopisom od dana 9. svibnja 2023.g., KLASA: 012-04/19-01/04, URBROJ: 2163/15-01-23-7, u kojem je navela da je obveznik od 1. listopada do 31. kolovoza 2022. godine za obnašanje dužnosti člana upravnog vijeća Lučke uprave Rovinj primao naknadu u iznosu od 700,00 kuna mjesečno. Ujedno se u navedenom dopisu navodi da je obveznik podnio Zahtjev za odricanjem od prava na naknadu koji se dostavlja uz navedeni dopis.

Povjerenstvo je uvidom u sudski registar Trgovačkog suda u Pazinu utvrdilo je da je obveznik Želimir Laginja predsjednik uprave trgovačkog društva KOMUNALNI SERVIS d.o.o. iz Rovinja od 29. prosinca 2021. godine u aktualnom mandatu.

Uvidom u dopis Lučke uprave Rovinj od dana 9. svibnja 2023.g., KLASA: 012-04/19-01/04, URBROJ: 2163/15-01-23-7, utvrđeno je da je obveznik od 1. listopada do 31. kolovoza 2022. godine za obnašanje dužnosti člana upravnog vijeća Lučke uprave Rovinj primao naknadu u iznosu od 700,00 kuna mjesečno. Ujedno se navedenim dopisom utvrđuje da je obveznik podnio Zahtjev za odricanjem od prava na naknadu koji je obveznik podnio Lučkoj upravi Rovinj dana 30. kolovoza 2022. godine.

Uvidom u mišljenje Povjerenstva broj M-711-I-1355-M-14/22-03-23 od dana 21. siječnja 2022. godine utvrđeno je da je Povjerenstvo, sukladno članku 18. stavku 2. ZSSI-a, utvrdilo da obveznik može biti član Upravnog vijeća Lučke uprave Rovinj - Aurtorita' portuale Rovigno, ako je ista temeljem članka 18. stavka 4. ZSSI-a proglašena od posebnog državnog interesa odnosno od posebnog interesa za jedinicu lokalne i područne (regionalne) samouprave pri čemu za članstvo u upravnom vijeću navedene lučke uprave obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI-a, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Sukladno članku 88. stavku 1. Zakona o pomorskom dobru i morskim lukama („Narodne novine“, broj 83/23.) tijela lučke uprave su upravno vijeće i ravnatelj.

Uvidom u sudski registar Trgovačkog suda u Pazinu utvrđeno je da je Lučka uprava Rovinj - Aurtorita' portuale Rovigno upisana u pravnom obliku ustanove čiji je jedini osnivač Istarska županija.

 Uvidom u Odluku o utvrđivanju popisa pravnih osoba od posebnog interesa za Istarsku županiju od 10.10.2011. („Službene novine Istarske županije“, broj: 12/11. - na snazi od 22.10.2011.) utvrđeno je da je Lučka uprava Rovinj pravna osoba od posebnog interesa za Istarsku županiju, slijedom čega obveznik temeljem članka 18. stavka 2. ZSSI-a može biti član Upravnog vijeća navedene ustanove.

Nastavno na sve ranije navedeno, Povjerenstvo je utvrdilo da je obveznik Želimir Laginja, predsjednik uprave trgovačkog društva Komunalni servis d.o.o. iz Rovinja, počinio povredu članka 18. stavka 2. ZSSI-a primanjem naknade za članstvo u Upravnom vijeću Lučke uprave Rovinj, u razdoblju od 29. prosinca 2021. godine do 31. kolovoza 2022. godine.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti da je obveznik u zakonskom roku podnio zahtjev za mišljenjem koje mu je od strane Povjerenstva dostavljeno protekom sedam mjeseci od dana donošenja, te imajući u vidu da je obveznik po zaprimanju mišljenja po istom bez odgađanja postupio na način da je prestao primati nedopuštenu naknadu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Želimir Laginja, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana